Partidele și alianțele care nu au reprezentanți în secțiile de votare pot nominaliza un singur delegat!
Partidele politice, alianţele politice, alianţele electorale şi organizaţiile cetăţenilor aparţinând minorităţilor naţionale care participă la alegerile din 9 iunie şi nu au reprezentanţi în biroul electoral al secţiei de votare pot nominaliza pentru o secţie câte un singur delegat, anunţă Biroul Electoral Central.
În şedinţa de vineri, Biroul Electoral Central pentru alegerile pentru membrii din România în Parlamentul European din anul 2024 şi pentru autorităţile administraţiei publice locale a stabilit, prin hotărâre, procedura de acreditare a delegaţilor partidelor politice, alianţelor politice, alianţelor electorale şi ai organizaţiilor cetăţenilor aparţinând minorităţilor naţionale, care participă la alegerile din data de 9 iunie şi nu au reprezentanţi în biroul electoral al secţiei de votare.
Potrivit hotărârii, partidele politice, alianţele politice, alianţele electorale şi organizaţiile cetăţenilor aparţinând minorităţilor naţionale care participă la alegeri şi nu au reprezentanţi în biroul electoral al secţiei de votare pot nominaliza pentru o secţie de votare câte un singur delegat.
Totodată, nu pot desemna delegaţi alianţele electorale în alcătuirea cărora intră partide politice, alianţe politice şi organizaţii ale cetăţenilor aparţinând minorităţilor naţionale care au reprezentanţi deja în biroul electoral al secţiei de votare.
În cazul secţiilor de votare din ţară, acreditarea delegaţilor se face de către birourile electorale de circumscripţie comunală, orăşenească, municipală sau de sector al municipiului Bucureşti, la cererea scrisă a partidelor politice, alianţelor politice, alianţelor electorale sau a organizaţiilor cetăţenilor aparţinând minorităţilor naţionale care participă la alegeri şi nu au reprezentanţi în biroul electoral al secţiei de votare din ţară, formulată cu cel puţin 5 zile înaintea datei scrutinului.
În cazul secţiilor de votare din străinătate, acreditarea delegaţilor se face de către Biroul electoral pentru secţiile de votare din străinătate, la cererea scrisă a partidelor politice, alianţelor politice, alianţelor electorale sau a organizaţiilor cetăţenilor aparţinând minorităţilor naţionale care participă la alegerile pentru membrii din România în Parlamentul European şi nu au reprezentanţi în biroul electoral al secţiei de votare din străinătate, formulată cu cel puţin 5 zile înaintea datei alegerilor.